Georg Gänswein

Georg Gänswein (* 30. júl 1956, Ühlingen-Birkendorf, Nemecko) je nemecký rímskokatolícky arcibiskup, apoštolský nuncius v Estónsku, Lotyšsku a Litve, titulárny arcibiskup sídla Urbs Salvia, emeritný prefekt Pápežského domu a v rokoch 20052022 osobný sekretár emeritného pápeža Benedikta XVI.

Dňa 19. decembra 1982 prijal diakonskú vysviacku a dňa 31. mája 1984 kňazskú vysviacku z rúk arcibiskupa Freiburgu im Breisgau Mons. Oskara Saiera. V roku 2000 mu pápež sv. Ján Pavol II. udelil titul monsignor - Kaplán Jeho svätosti.

Od roku 2003 bol osobným sekretárom kardinála Josepha Ratzingera, prefekta Kongregácie pre náuku viery v Ríme a dekanom Kolégia kardinálov. Sekretárom naďalej zostal aj v roku 2005 po zvolení kardinála Ratzingera za pápeža Benedikta XVI. Po rezignácií pápeža Benedikta XVI. v roku 2013 sa obaja presťahovali do Kláštora Panny Márie, Matky Cirkvi vo Vatikáne, v ktorom Benedikt XVI. ako emeritný pápež žil až do svojej smrti 31. decembra 2022.

Benedikt XVI. ho dňa 7. decembra 2012 vymenoval za prefekta Pápežského domu vo Vatikáne a titulárneho arcibiskupa sídla Urbs Salvia.Nomina del prefetto della Casa Pontificia

Biskupskú vysviacku prijal na Slávnosť Zjavenia Pána dňa 6. januára 2013 v Bazilike sv. Petra vo Vatikáne. Vysvätil ho pápež Benedikt XVI. spolu so spolusvätiteľmi kardinálom Tarcisiom Bertone SDB, štátnym sekretárom Vatikánu a kardinálom Zenonom Grocholewskim, prefektom Kongregácie pre katolícku výchovu.

31. augusta 2013 ho pápež František potvrdil vo funkcii prefekta pápežského domu.Conferma dei superiori della Segreteria di Stato e della Casa Pontificia  

Po smrti pápeža Benedikta XVI. sa presťahoval do svojej domovskej diecézy Freiburg, kde vyše roka pôsobil ako honorárny kanonik. 

Dňa 24. júna 2024 ho pápež František vymenoval za apoštolského nuncia v Litve, Estónsku a Lotyšsku.Rinunce e nomine, 24.06.2024

 Referencie 

 Iné projekty 

Kategória:Nemeckí rímskokatolícki arcibiskupi
Kategória:Benedikt XVI.
Kategória:Osobnosti z Bádenska-Württemberska
Kategória:Rytieri veľkokríža Radu za zásluhy Talianskej republiky
Kategória:Absolventi Ludwig-Maximilians-Universität München